กรมการแพทย์ เปิดเผยขั้นตอนการทำงานสายด่วน 1668 พร้อมชวนส่งกำลังใจให้เจ้าหน้าที่จิตอาสา ทำงานหนักไม่มีวันหยุด
นายแพทย์สมศักดิ์ อรรฆศิลป์ อธิบดีกรมการแพทย์ เปิดเผยว่า เนื่องจากในช่วงนี้ พบจำนวนผู้ติดเชื้อโควิด -19 เพิ่มขึ้นอย่างรวดเร็ว ทำให้มีผู้ติดเชื้อจำนวนหนึ่งยังไม่ได้เข้ารับการดูแลรักษาในโรงพยาบาล ทำให้อาจเกิดการแพร่กระจายเชื้อในชุมชนมากขึ้น หรือมีโอกาสที่ผู้ติดเชื้อจะมีอาการเปลี่ยนแปลงไปเป็นผู้ป่วยที่มีอาการรุนแรงที่บ้านและได้รับการรักษาไม่ทันท่วงที กรมการแพทย์ กระทรวงสาธารณสุข จึงได้เปิดบริการสายด่วนเฉพาะกิจ 1668 เพื่อช่วยเหลือผู้ป่วยโควิด-19 ในการหาเตียง ระหว่างเวลา 08.00 น.– 22.00 น. ทำงานร่วมกับสายด่วน 1669  ของกรุงเทพมหานคร และสายด่วน 1330 ของสำนักงานหลักประกันสุขภาพแห่งชาติ (สปสช.) ที่รับสาย 24 ชั่วโมง โดยมีวัตถุประสงค์เพื่อช่วยเหลือผู้ที่ติดเชื้อโควิด-19 ที่ยังไม่ได้รับการดูแลรักษาในโรงพยาบาล ทีมงานสายด่วนเฉพาะกิจ 1668 เป็นเจ้าหน้าที่จิตอาสากว่า 150 คน ประกอบด้วยแพทย์ พยาบาล นักวิชาการสาธารณสุขและเจ้าหน้าที่ในตำแหน่งต่างๆ ของกรมการแพทย์ ซึ่งล้วนมีงานประจำที่ แต่ยังมีจิตอาสาทำงานสายด่วนโดยไม่มีวันหยุด เสียสละความสุขส่วนตัวมาร่วมทีมประเทศไทย โดยมุ่งหวังให้ผู้ป่วยเข้ารับการรักษาโดยเร็วที่สุด ทีมงานสายด่วน 1668 มีงานทั้งในและนอกสถานที่ แบ่งเป็น 4 ทีมหลักคือ ทีมรับสาย  Hotline 1668 ทีมข้อมูล มีหน้าที่ในการรวบรวมข้อมูลจากทีมสายด่วนและทีมประสานงาน วิเคราะห์ข้อมูล สรุปรายวัน ทีมแพทย์ คอยประเมินอาการระดับความรุนแรงของผู้ป่วย และทีมประสานงาน มีหน้าที่ประสานขอเตียงจากโรงพยาบาลเป้าหมาย รวมทั้งโทรเยี่ยมติดตามอาการของผู้ป่วย  ซึ่งผลการทำงานที่ผ่านมาสามารถช่วยเหลือผู้ป่วยได้กว่า 1,200 ราย  หากมีปัญหาเรื่องการโทรอาจจะใช้ LINE @sabaideebot ในการเข้าไปลงทะเบียน  เพื่อแจ้งรายละเอียดของผู้ป่วยโควิด -19 เข้าสู่ระบบหาเตียงส่วนกลาง